
Nu întâmplător, astăzi vă propunem să acordati câteva 

à minute unui fragment scris cu mult timp în urmă, dar cu 

Lupu C. Kostaki aspecte comparabile cu ceea ce se întâmplă astăzi. Atunci, 
MEMORIILE Țara era sub ocupaţie germană, acum, sub ocupație 


voy militară străină S.U.A. - U.E. - N.A.T.O. (Redacţia) 
UNUI TRADATOR 


un înalt funcționar român 
sub guvernământul 
militar german 

(1916-1918) 


„Memoriile unui trădător Un înalt funcţionar român sub 
guvernamantul militar german (1916-1918)”, autor Lupu C. 
Kostaki, a apărut în colecţia Memorii/Jurnale, la Editura 
Humanitas. Ediţie îngrijită de Alexandru Istrate si Claudiu- 
Lucian Topor. 


„Urmărit, în timp de pace, de Curtea Marţială, sub 
învinuirea de criminal politic, pentru activitatea mea publică 
din timpul ocupaţiei germane asupra Munteniei şi 
Dobrogei, mă văd silit să vorbesc. În chipul acesta cred că 
voi da oamenilor de bine putinţa de a mă judeca în 
cunoştinţă de cauză şi de a aprecia dacă am fost sau nu 
capabil de a săvârşi faptele ce mi s-au imputat” (Lupu C. 
Kostaki). 

Fragment 


„Bătrânul nostru rege vede visul său sfărâmat şi, părăsit de 
ai săi şi de guvernanti, se simte umilit fata de cei cu care 
fusese aliat 31 ani şi de la care avusese foloase reale 
pentru dezvoltarea economică a ţării. Plânge, vrea să-şi 
smulgă de la gât decorația „Pour le mérite”, pe care o purta 
de la luarea Plevnei ca simbol al virtuţii, a meritului şi a 
cinstei sale şi a poporului pe care-l conducea de 48 ani. Îndurerat şi amărât, moare în dimineaţa de 
27 septembrie 1914 acela care aproape o jumătate de veac a muncit din greu la crearea, dezvoltarea 
şi întărirea regatului, împreună cu adevărații patrioţi. 

După moartea bătrânului monarh, agitaţiile de tot felul sporesc, ţinând lumea într-o continuă enervare. 


lonel I.C. Brătianu, preşedintele Consiliului de Miniştri, fiind şi ministru de Război, nu are curajul să se 
pronunţe pe faţă din ce parte ne putem aştepta la bine. Pentru a nu se demasca, nu numeşte la 
Marele Stat Major pe omul necesar în împrejurările grele în care ne aflam, ci lasă ca locul să fie ţinut 


de generalul Zottu, ca figurant, care în urma dezastrului de la Turtucaia, simțind rolul ridicol ce jucase, 
s-a sinucis. 


Secretarul general al ministrului era amicul său intim, generalul Iliescu, pe care liberalii îl considerau 
un al doilea Napoleon. Acest matematician eminent, după studiile ce făcuse, fu însărcinat a pregăti în 
secret planurile de război contra Puterilor Centrale. Natural că, ocupat cu conducerea ministerului, 
căci lonel I.C. Brătianu se ducea aşa de rar pe la minister, încât amicii lui spuneau că nici nu 
cunoaşte drumul spre localul ministerului, nu a putut lucra planul decât în orele libere. Cine cunoaşte 
activitatea ce se desfăşura în minister, necesară aprovizionărilor de tot felul şi munca cu care era 
împovărat secretarul general, nu poate fi surprins de rezultatele ce le-a avut aplicarea planului nostru 
de război, lucrat şi la întuneric. 


Partidul conservator, după iniţiativa luată de N. Gr. Filipescu, se împarte în două: partea cea mai puţin 
numeroasă, urmându-l pe el, se uneşte cu democraţii lui Tache lonescu, sub pretextul realizării 
idealului naţional; restul partidului, partea numeroasă a organizaţiei, sătulă de veşnicele enervări ale 
lui N. Gr. Filipescu, rămâne mai departe sub conducerea lui Marghiloman şi Titu Maiorescu, 
continuând să persiste în ideea necesităţii unei expectative armate. 


P.P. Carp, partizan al luptei contra Rusiei, care ne ameninţa existenţa, mai ales dacă ar fi ieşit 
biruitoare, adună împrejurul său un număr de prieteni, mai ales moldoveni, aceştia fiind imediat 
expuşi cnutului rusesc. 


P.P. Carp s-a hotărât să scoată un jurnal care să susţină pe fata şi cinstit părerea noastră de a merge 
alături de Puterile Centrale contra Rusiei, în vederea reluării Basarabiei, după ce vom fi reluat în 
prealabil toate garanţiile pentru a ni se restitui Bucovina şi pentru a satisface cererile partidului român 
din Ungaria. 


Dânsul a scos jurnalul «Moldova». La acest jurnal au scris toţi cei ce împărtăşeau ideile noastre, fără 
interese materiale, fără distincţie de partid politic. Ziarul a fost suprimat în ziua de 14/27 august 1916, 
când s-a declarat războiul nostru alături de Rusia. 


În vara anului 1915 germanii şi austriecii atacă sub comanda feldmareşalului von Mackensen armata 
rusească, sparg frontul la Gorlice şi numai în câteva săptămâni iau ruşilor 27 de cetăţi, adică întreaga 
fruntarie rusească fortificată dinspre Puterile Centrale. Această neaşteptată victorie a Centralilor 
contra nenumăratelor milioane de ruşi sileşte pe primul nostru ministru să ascundă protocolul încheiat 
în septembrie 1914 la Petersburg şi să-şi amintească de tratatul de alianţă cu Puterile Centrale. În 
dorinţa de a le arăta întreaga sa solicitudine, se înţelege cu miniştrii von Bussche şi contele Czernin 
să le vândă 50.000 vagoane grâu şi 28.000 vagoane păpuşoi. În acest scop, abilul Alexandru 
Constantinescu, ministrul Domeniilor, formează comisiunea de export pentru vânzarea cerealelor, 
care se efectuează spre... folosul tuturor. 


Antanta, furioasă şi ştiind legăturile ce avea cu guvernul nostru, ameninţă să dea pe faţă protocolul 
secret, care divulga cinstita procedare a guvernului. DI. Al. Constantinescu nu se lăsă încurcat si 
vinde consortiului englez 80.000 vagoane grâu, care însă nu s-au completat niciodată. Mi se pare că 
li s-au dat englezilor cca. 25-30.000 vagoane, deşi s-au făcut cheltuieli colosale pe la gări cu facerea 
de quasi silozuri unde s-a depus o mare cantitate din grâul vândut şi pe care englezii nu-l puteau 
ridica, întrucât nu aveau pe unde să-l exporte. Dar, nici bani nu au adus din Anglia, întrucât a avansat 
Banca noastră Naţională banii pe baza unui stoc metalic aur ce urma a fi păstrat de Banca Angliei. 
Cum s-a rezolvat afacerea, nu se mai ştie. 


Ministrul Domeniilor, Al. Constantinescu, a fost darnic şi cu Puterile Centrale, vânzându-le şi acestora 
mari cantităţi de cereale. D-lui Vintilă Brătianu, fratele prim-ministrului, şi altor mari şi bravi antantisti, li 
s-a îngăduit aceasta. DI. Al. Constantinescu a voit să arate că ştie îndeplini proverbul: «Nici lupul 


flămând, nici oaia cu doi miei». 


[...] Era pe la sfârşitul lui octombrie. Se transporta din Bucureşti tezaurul Băncii Naţionale, acela al 
Casei de Depuneri şi al altor bănci, în fine, tot ce se credea mai de valoare. Lumea fugea, trenuri 
încărcate se succedau unul după altul, apoi căruţe, trăsuri cu femei şi copii fugeau spre Moldova, 
adevărata bejenie ce o citisem în istorie. Exodul acesta iti făcea rau şi nu pricepeam de ce această 
fugă. Nenorocirea era mare, dar duşmanii nu erau sălbaticii de altădată. Tot ce se debita, că vor tăia 
mâinile la copii, că vor lua pe tineri şi îi vor înrola contra armatei noastre, mi se păreau curate 
născociri, cum au şi fost. 

